b'\n_START_ARTICLE_\nRugathodes bellicosus\n_START_SECTION_\nUtseende\n_START_PARAGRAPH_\nRugathodes bellicosus er en liten edderkopp, 1,5-2 mm lang. Kroppen er todelt i en bakkropp (abdomen) og en forkropp (prosoma eller cephalothorax). Den er lys, nesten helt hvit p\xc3\xa5 farge, bare bakkroppen er markert med noen utydelige gr\xc3\xb8nnlige eller mer r\xc3\xb8dbrune tegninger. Forkroppen er bredt oval, litt flat og forholdsvis liten. Bakkroppen er hos hunnen stor og kuleformet. P\xc3\xa5 det bakerste beinparets ytterste ledd, har de en fin kam av korte b\xc3\xb8rster, derav familiens norske navn._NEWLINE_Den er sammen med de andre artene i denne slekten, forholdsvis sm\xc3\xa5 edderkopper og mange er ganske like hverandre, samtidig som de kan v\xc3\xa6re fargevariable av utseende. For sikker artsbestemmelse kreves ofte n\xc3\xa6rmere unders\xc3\xb8kelse av de kj\xc3\xb8nnsmodne edderkoppens genitalier, hos hunner epigynet og hos hanner pedipalpenes siste ledd.\n_START_SECTION_\nLevevis\n_START_PARAGRAPH_\nRugathodes bellicosus lever litt skjult, i hulrom og skyggefulle steder og bygger ureglemessige fangstnett med tallrike silketr\xc3\xa5der som g\xc3\xa5r p\xc3\xa5 kryss og tvers._NEWLINE_Hunnen spinner eggene sine inn i en fritthengende, rund eggsekk.\n_START_SECTION_\nUtbredelse\n_START_PARAGRAPH_\nRugathodes bellicosus er utbredt i Europa og \xc3\xb8stover i Russland. Den finnes i Norge.'